CELEX: 52021PC0167
Language: lv
Date: 2021-03-29
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu (ES) 2020/1344, ar ko Kipras Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

EIROPAS KOMISIJA
            Briselē, 29.3.2021
            COM(2021) 167 final
            2021/0090(NLE)
            Priekšlikums
            PADOMES ĪSTENOŠANAS LĒMUMS, 
            ar kuru groza Īstenošanas lēmumu (ES) 2020/1344, ar ko Kipras Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Padome 2020. gada 25. septembrī piešķīra Kiprai finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem.
            
            
               Kipra 2021. gada 10. martā iesniedza jaunu Savienības finansiālās palīdzības pieprasījumu saskaņā ar SURE regulu. 
            
            
               Saskaņā ar SURE regulas 6. panta 2. punktu Komisija ir apspriedusies ar Kipras iestādēm, lai pārbaudītu, vai pēkšņi un būtiski pieaug faktiskie un plānotie izdevumi, kuri tieši saistīti ar Kipras īstenotiem darba tirgus pasākumiem un ar veselību saistītiem pasākumiem un kurus ir izraisījusi Covid-19 pandēmija. Konkrēti – pieaugošie izdevumi, saistībā ar kuriem tiek lūgta papildu finansiālā palīdzība, attiecas uz spēkā esošiem pasākumiem, kuri minēti Padomes Īstenošanas lēmumā (ES) 2020/1344, proti:
            
            
               (a)īpašā atvaļinājuma shēmu, kas nodrošina algu kompensāciju vecākiem, kuri strādā privātajā sektorā un kuriem ir bērni līdz 15 gadu vecumam vai bērni ar invaliditāti jebkurā vecumā. Pasākums, kas sākotnēji bija spēkā laikposmā no 2020. gada februāra līdz 2020. gada jūnijam, tika pagarināts no 2021. gada janvāra līdz 2021. gada maijam;
            
            
               (b)shēmu, ar ko atbalsta uzņēmumus darbības pilnīgai apturēšanai un kas nodrošina algu kompensāciju līdz 97 % to uzņēmumu darbinieku, kuri ir spiesti apturēt savu darbību, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā (2019. gadā par periodu no 2020. gada jūlija līdz augustam), atkarībā no tā, kura summa ir lielāka. Kompensācijas apmērs ir no, maksimums, 1214 EUR līdz, minimums, 360 EUR mēnesī. Pasākums, kas sākotnēji bija spēkā laikposmā no 2020. gada marta līdz 2020. gada augustam, tika pagarināts no 2020. gada septembra līdz 2021. gada maijam;
            
            
               (c)shēmu, ar ko atbalsta uzņēmumus darbības daļējai apturēšanai un kas nodrošina algu kompensāciju to uzņēmumu darbiniekiem, kuru apgrozījums pandēmijas rezultātā ir samazinājies, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā, atkarībā no tā, kura summa ir lielāka. Kompensācijas apmērs ir no, maksimums, 1214 EUR līdz, minimums, 360 EUR mēnesī. Pasākums, kas sākotnēji bija spēkā laikposmā no 2020. gada marta līdz 2020. gada jūnijam, tika pagarināts no 2021. gada janvāra līdz 2021. gada maijam; 
            
            
               (d)“īpašo shēmu pašnodarbinātajiem”, kas nodrošina kompensāciju pašnodarbinātām personām, kuras nevar veikt nekādu darbību saskaņā ar veselības ministra dekrētu un/vai Ministru padomes lēmumu. Pasākums, kas sākotnēji bija spēkā laikposmā no 2020. gada marta līdz 2020. gada jūnijam, tika pagarināts no 2020. gada jūlija līdz 2021. gada maijam; 
            
            
               (e)“īpašo shēmu viesnīcu vienībām un tūristu mītnēm”, kas nodrošina algu kompensāciju, lai atbalstītu darba ņēmējus viesnīcu nozarē un citos uzņēmumos, kuri nodrošina tūristu mītnes, ja to darba devējs ir pilnībā apturējis savu darbību vai tā apgrozījums ir samazinājies par vairāk nekā 40 %. Nosacījums dalībai shēmā ir darbvietu saglabāšana. Pasākums, kas sākotnēji bija spēkā laikposmā no 2020. gada jūnija līdz 2020. gada oktobrim, tika pagarināts no 2020. gada novembra līdz 2021. gada maijam; 
            
            
               (f)“īpašo shēmu, lai atbalstītu uzņēmumus, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana”, kas nodrošina algu kompensāciju to uzņēmumu darbiniekiem, kuri ir pilnībā apturējuši savu darbību vai kuru apgrozījums ir samazinājies par vairāk nekā 40 % (atšķirībā no sākotnējā shēmā paredzētajiem 55 %), ar nosacījumu, ka tiek saglabātas darbvietas. Pasākums, kas sākotnēji bija spēkā laikposmā no 2020. gada jūnija līdz 2020. gada augustam, tika pagarināts un grozīts no 2020. gada septembra līdz 2021. gada maijam; 
            
            
               (g)subsidēšanas shēmu ļoti maziem un maziem uzņēmumiem un pašnodarbinātajiem, kas nodarbina līdz 50 darbiniekiem, kura nodrošina vienreizēju dotāciju mazo uzņēmumu un pašnodarbināto personu darbības izdevumu segšanai. Vienreizējo dotāciju summas dažādām uzņēmumu kategorijām ir pārskatītas, pamatojoties uz darbinieku skaitu. Turklāt ir panākta vienošanās par dotācijām uzņēmumiem, kuri kopš 2020. gada marta ir apturējuši savu darbību, 10 000 EUR apmērā līdz 9 darbiniekiem un 15 000 EUR apmērā vairāk nekā 9 darbiniekiem. Pasākums, kas sākotnēji bija spēkā laikposmā no 2020. gada aprīļa līdz 2020. gada maijam, tika pagarināts un grozīts līdz 2020. gada novembrim; 
            
            
               (h)“slimības pabalstu shēmu”, kas nodrošina algu kompensāciju privātā sektora darbiniekiem un pašnodarbinātām personām, ar nosacījumu, ka viņi ir vai nu klasificēti kā neaizsargātas personas saskaņā ar Veselības ministrijas publicētu sarakstu, iestādes viņus ir ievietojušas karantīnā, vai viņi ir inficēti ar Covid-19. Pasākums, kas sākotnēji bija spēkā laikposmā no 2020. gada marta līdz 2020. gada jūnijam, tika pagarināts no 2020. gada novembra līdz 2021. gada maijam.
            
            
               Kipra sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Kiprai saskaņā ar SURE regulu, lai atbalstītu iepriekš minētos pasākumus. 
            
            
               Ar veselību saistītie pasākumi, par kuriem Kipra 2021. gada 10. martā iesniedza pieprasījumu, atbilst 440 000 EUR. 
            
            
               •Saskanība ar pašreizējiem noteikumiem konkrētajā politikas jomā
            
         
         
            
               Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
            
            
               Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
            
            
               •Saskanība ar citām Savienības politikas jomām
            
            
               Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā instrumenta juridiskais pamats ir Padomes Regula (ES) 2020/672.
            
            
               •Subsidiaritāte (neekskluzīvas kompetences gadījumā) 
            
            
               Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
            
            
               Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
            
            
               •Proporcionalitāte
            
            
               Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
            
            
               •Ietekmes novērtējums
            
            
               Priekšlikuma steidzamības dēļ ietekmes novērtējums nav veikts.
            
            
               4.IETEKME UZ BUDŽETU
            
            
               Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
         
         
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, un
            
            
               ·iespējas refinansēt parādu.
            
            
               2021/0090 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu (ES) 2020/1344, ar ko Kipras Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Pēc 2020. gada 6. augustā saņemtā Kipras lūguma Padome 2020. gada 25. septembrī piešķīra Kiprai finansiālo palīdzību aizdevuma veidā, kura maksimālais apmērs ir 479 070 000 EUR un maksimālais vidējais termiņš ir 15 gadi, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem. 
            
            
               (2)Aizdevums bija paredzēts tam, lai finansētu Kipras pieņemtās saīsināta darba laika shēmas, līdzīgus pasākumus un ar veselību saistītus pasākumus, kā minēts Padomes Īstenošanas lēmumā (ES) 2020/1344
                  2
               . 
            
            
               (3)Covid-19 uzliesmojums vēl aizvien imobilizē būtisku darbaspēka daļu Kiprā. Tā rezultātā joprojām pēkšņi un ievērojami pieaug Kipras publiskie izdevumi saistībā ar Īstenošanas lēmuma (ES) 2020/1344 3. panta a), b), c), d), e), g) un h) punktā minētajiem pasākumiem.
            
            
               (4)Covid-19 uzliesmojums un Kipras 2020. un 2021. gadā īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmējuši un joprojām dramatiski ietekmē publiskās finanses. Saskaņā ar Komisijas 2020. gada rudens prognozi bija sagaidāms, ka Kipras vispārējās valdības budžeta deficīts un parāds līdz 2020. gada beigām būs attiecīgi 6,1 % un 112,6 % no iekšzemes kopprodukta (IKP). Tiek prognozēts, ka Kipras vispārējās valdības budžeta deficīts un parāds 2021. gadā samazināsies attiecīgi līdz 2,3 % un 108,2 % no IKP. Saskaņā ar Komisijas 2021. gada ziemas starpposma prognozi tiek prognozēts, ka Kipras IKP 2021. gadā palielināsies par 3,2 %.
            
            
               (5)Kipra 2021. gada 10. martā lūdza Savienības papildu finansiālo palīdzību 124 700 000 EUR apmērā, lai turpinātu papildināt 2020. un 2021. gadā īstenotos valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem. Tas jo īpaši attiecas uz 6. līdz 13. apsvērumā minētajiem pasākumiem. 
            
            
               (6)Likums 27(I)/2020
                  3
                un Likumi 49(I)/2020
                  4
                un 140(I)/2020
                  5
                bija pamats vairāku ikmēneša reglamentējošo administratīvo aktu
                  6
                ieviešanai, kuros izklāstīti pasākumi Covid-19 uzliesmojuma seku novēršanai. Uz minēto likumu pamata iestādes ir ieviesušas “īpašā atvaļinājuma shēmu”, kā minēts Īstenošanas lēmuma (ES) 2020/1344 3. panta a) punktā, kas nodrošina algu kompensāciju vecākiem, kuri strādā privātajā sektorā un kuriem ir bērni līdz 15 gadu vecumam vai bērni jebkurā vecumā ar invaliditāti. Minēto īpašā atvaļinājuma shēmu var uzskatīt par saīsināta darba laika shēmai līdzīgu pasākumu, kā minēts Regulā (ES) 2020/672, jo tā nodrošina ienākumu atbalstu darba ņēmējiem un palīdz saglabāt darbvietas, novēršot to, ka vecāki, kuriem skolas slēgšanas laikā ir jārūpējas par saviem bērniem, pārtrauc darba attiecības. Pasākums sākotnēji bija spēkā laikposmā no 2020. gada februāra līdz 2020. gada jūnijam un pēc tam tika pagarināts uz laikposmu no 2021. gada janvāra līdz 2021. gada maijam;
            
            
               (7)Turklāt Likums 27(I)/2020 un Likumi 49(I)/2020 un 140(I)/2020, un vairāki ikmēneša reglamentējošie administratīvie akti
                  7
                bija pamats “shēmai, ar ko atbalsta uzņēmumus, kuriem nācies pilnībā apturēt darbību”, kā minēts Īstenošanas lēmuma (ES) 2020/1344 3. panta b) punktā. Tā nodrošina algu kompensāciju 97 % to uzņēmumu darbinieku, kuri ir spiesti apturēt savu darbību, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā (2019. gadā par periodu no 2020. gada jūlija līdz augustam), atkarībā no tā, kura summa ir lielāka. Kompensācijas apmērs ir no, maksimums, 1214 EUR līdz, minimums, 360 EUR mēnesī. Pasākums sākotnēji bija spēkā laikposmā no 2020. gada marta līdz 2020. gada augustam un pēc tam tika pagarināts uz laikposmu no 2020. gada septembra līdz 2021. gada maijam.
            
            
               (8)Turklāt Likums 27(I)/2020 un Likumi 49(I)/2020 un 140(I)/2020, un vairāki ikmēneša reglamentējošie administratīvie akti
                  8
                bija pamats “shēmai, kas atbalsta uzņēmumus daļējai darbības apturēšanai”, kā minēts Īstenošanas lēmuma (ES) 2020/1344 3. panta b) punktā. Tā nodrošina algu kompensāciju to uzņēmumu darbiniekiem, kuru apgrozījums pandēmijas rezultātā ir samazinājies, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā, atkarībā no tā, kura summa ir lielāka. Kompensācijas apmērs ir no, maksimums, 1214 EUR līdz, minimums, 360 EUR mēnesī. Pasākums sākotnēji bija spēkā laikposmā no 2020. gada marta līdz 2020. gada jūnijam un pēc tam tika pagarināts uz laikposmu no 2021. gada janvāra līdz 2021. gada maijam.
            
         
         
            
               (9)Likums 27(I)/2020 un Likumi 49(I)/2020 un 140(I)/2020, un vairāki reglamentējošie administratīvie akti
                  9
                bija pamats “īpašajai shēmai pašnodarbinātajiem”, kā minēts Īstenošanas lēmuma (ES) 2020/1344 3. panta c) punktā. Tā nodrošina kompensāciju pašnodarbinātajiem, kuri nevar veikt nekādu darbību saskaņā ar veselības ministra dekrētu vai Ministru padomes lēmumu. Pasākums sākotnēji bija spēkā laikposmā no 2020. gada marta līdz 2020. gada jūnijam un pēc tam tika pagarināts uz laikposmu no 2020. gada jūlija līdz 2021. gada maijam.
            
            
               (10)Likums 27(I)/2020 un Likumi 49(I)/2020 un 140(I)/2020, un vairāki reglamentējošie administratīvie akti
                  10
                bija pamats “īpašajai shēmai viesnīcu vienībām un tūristu mītnēm”, kā minēts Īstenošanas lēmuma (ES) 2020/1344 3. panta d) punktā. Tā nodrošina algu kompensāciju, lai atbalstītu darba ņēmējus viesnīcu nozarē un citos uzņēmumos, kuri nodrošina tūristu mītnes, ja to darba devējs ir pilnībā apturējis darbību vai tā apgrozījums ir samazinājies par vairāk nekā 40 %. Nosacījums dalībai shēmā ir darbvietu saglabāšana. Pasākums sākotnēji bija spēkā laikposmā no 2020. gada jūnija līdz 2020. gada oktobrim un pēc tam tika pagarināts uz laikposmu no 2020. gada novembra līdz 2021. gada maijam.
            
            
               (11)Likums 27(I)/2020 un Likumi 49(I)/2020 un 140(I)/2020, un vairāki reglamentējošie administratīvie akti
                  11
                bija pamats “īpašajai shēmai, lai atbalstītu uzņēmumus, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana”, kā minēts Īstenošanas lēmuma (ES) 2020/1344 3. panta e) punktā. Tā nodrošina algu kompensāciju darba ņēmējiem viesnīcu nozarē un citos uzņēmumos, kuri nodrošina tūristu mītnes un kuri ir pilnībā apturējuši darbību vai kuru apgrozījums ir samazinājies par vairāk nekā 40 % (atšķirībā no sākotnējā shēmā paredzētajiem 55 %), ar nosacījumu, ka tiek saglabātas darbvietas. Pasākums sākotnēji bija spēkā laikposmā no 2020. gada jūnija līdz 2020. gada augustam un tika pagarināts un grozīts uz laikposmu no 2020. gada septembra līdz 2021. gada maijam.
            
            
               (12)Turklāt ar “subsidēšanas shēmu”, kas paredzēta “Papildu budžetā, Valsts atbalsta pasākumu pagaidu satvarā ekonomikas atbalstam pašreizējā Covid-19 situācijā”, kā minēts Īstenošanas lēmuma (ES) 2020/1344 3. panta g) punktā, ieviesa subsīdijas ļoti maziem un maziem uzņēmumiem un pašnodarbinātajiem, kas nodarbina līdz 50 darbiniekiem. Ir pieprasīta tikai tā izdevumu daļa, kas saistīta ar atbalstu pašnodarbinātajiem un vienas personas uzņēmumiem. Minētās subsīdijas nodrošina vienreizēju dotāciju mazo uzņēmumu un pašnodarbināto personu darbības izdevumu segšanai. Vienreizējo dotāciju summas dažādām uzņēmumu kategorijām ir pārskatītas, pamatojoties uz darbinieku skaitu. Turklāt ir panākta vienošanās par dotācijām uzņēmumiem, kuri kopš 2020. gada marta ir apturējuši savu darbību, 10 000 EUR apmērā līdz 9 darbiniekiem un 15 000 EUR apmērā vairāk nekā 9 darbiniekiem. Subsidēšanas shēmu var uzskatīt par saīsināta darba laika shēmai līdzīgu pasākumu, kā minēts Regulā (ES) 2020/672, jo tās mērķis ir aizsargāt pašnodarbinātos vai līdzīgu kategoriju darba ņēmējus no ienākumu samazināšanās vai zaudēšanas. Pasākums sākotnēji bija spēkā laikposmā no 2020. gada aprīļa līdz 2020. gada maijam un tika pagarināts un grozīts līdz 2020. gada novembrim.
            
            
               (13)Tāpat Kipra vēl pagarināja ar veselību saistītu pasākumu reaģēšanai uz Covid-19 uzliesmojumu, kā paredzēts Likumā 27(I)/2020, Likumos 49(I)/2020 un 140(I)/2020, un reglamentējošajos administratīvajos aktos
                  12
               . Konkrēti, Īstenošanas lēmuma (ES) 2020/1344 3. panta g) punktā minētā “slimības pabalsta shēma” nodrošina algu kompensāciju privātā sektora darbiniekiem un pašnodarbinātajiem, ar nosacījumu, ka viņi ir vai nu klasificēti kā neaizsargātas personas saskaņā ar Veselības ministrijas publicētu sarakstu, un iestādes viņus ir ievietojušas karantīnā, vai viņi ir inficēti ar Covid-19. Pasākums sākotnēji bija spēkā laikposmā no 2020. gada marta līdz 2020. gada jūnijam un tika pagarināts uz laikposmu no 2020. gada novembra līdz 2021. gada maijam.
            
            
               (14)Kipra atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Kipra ir sniegusi Komisijai atbilstošus pierādījumus par to, ka faktiskie un plānotie publiskie izdevumi kopš 2020. gada 1. februāra ir palielinājušies par 742 040 000 EUR sakarā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Tas ir pēkšņs un būtisks pieaugums, jo tas ir saistīts arī ar to spēkā esošo valsts pasākumu pagarināšanu, kuri ir tieši saistīti ar saīsināta darba laika shēmu un līdzīgiem pasākumiem, kas aptver ievērojamu daļu uzņēmumu un darbaspēka Kiprā. Kipra plāno finansēt 138 270 000 EUR no palielinātās izdevumu summas, izmantojot Savienības fondus.
            
            
               (15)Komisija saskaņā ar Regulas (ES) 2020/672 6. pantu ir apspriedusies ar Kipru un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2021. gada 10. marta pieprasījumā. 
            
            
               (16)Ar veselību saistītais pasākums, par kuru Kipra 2021. gada 10. martā iesniedza pieprasījumu un kurš minēts 13. apsvērumā, atbilst 440 000 EUR. 
            
            
               (17)Tādēļ būtu jāsniedz finansiāla palīdzība, lai palīdzētu Kiprai novērst Covid-19 uzliesmojuma izraisīto smago ekonomisko traucējumu sociālekonomiskās sekas. Lēmumi par maksājumu un to daļu termiņiem, apmēru un veikšanu Komisijai būtu jāpieņem ciešā sadarbībā ar valsts iestādēm.
            
            
               (18)Kiprai un Komisijai šis lēmums būtu jāņem vērā aizdevuma līgumā, kas minēts Regulas (ES) 2020/672 8. panta 2. punktā. 
            
            
               (19)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.
            
            
               (20)Kiprai būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Kipra ir īstenojusi minētos izdevumus.
            
            
               (21)Lēmums par finansiālās palīdzības sniegšanu ir pieņemts, ņemot vērā Kipras esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus, 
            
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmumu (ES) 2020/1344 groza šādi: 
            
            
            
               1)
                     lēmuma 2. pantu groza šādi:
            
            
               (a)panta 1. punktu aizstāj ar šādu: 
            
            
               “1. Savienība dara pieejamu Kiprai aizdevumu, kura maksimālais apmērs ir 603 770 000 EUR. Aizdevuma maksimālais vidējais termiņš ir 15 gadi.”;
            
         
         
            
               (b)panta 4. punktu aizstāj ar šādu: 
            
            
               “4. Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā. Visas turpmākās daļas izmaksā saskaņā ar šāda aizdevuma līguma noteikumiem vai – attiecīgā gadījumā – pēc tam, kad stājies spēkā minētā līguma papildinājums vai grozīts aizdevuma līgums, kas noslēgts starp Kipru un Komisiju.”;
            
            
            
               2)
                     lēmuma 3. pantu aizstāj ar šādu: 
            
            
               “3. pants
            
            
               Kipra var finansēt šādus pasākumus:
            
            
               (a)īpašā atvaļinājuma shēma vecākiem, kā paredzēts “Likumā 27(I)/2020” un “Reglamentējošajos administratīvajos aktos 127/148/151/184/192/212/213/235/2020” saskaņā ar pagarināto redakciju; 
            
            
               (b)shēmas, kas atbalsta uzņēmumus daļējai un pilnīgai darbības apturēšanai, kā paredzēts “Likumā 27(I)/2020” un “Reglamentējošajos administratīvajos aktos 130/148/151/187/212/213/238/243/271/273/ 2020” saskaņā ar pagarināto redakciju; 
            
            
               (c)shēmas, kas atbalsta uzņēmumus daļējai darbības apturēšanai, kā paredzēts “Likumā 27(I)/2020” un “Reglamentējošajos administratīvajos aktos 131/148/151/188/212/213/239/2020” saskaņā ar pagarināto redakciju; 
            
            
               (d)īpašā shēma pašnodarbinātajiem, kā paredzēts “Likumā 27(I)/2020” un “Reglamentējošajos administratīvajos aktos 129/148/151/186/213/237/322/2020” saskaņā ar pagarināto redakciju;
            
            
               (e)īpašā shēma viesnīcu vienībām un tūristu mītnēm, kā paredzēts “Likumā 27(I)/2020” un “Reglamentējošajos administratīvajos aktos 269/317/2020” saskaņā ar pagarināto redakciju; 
            
            
               (f)īpašā shēma, lai atbalstītu uzņēmumus, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana, kā paredzēts “Likumā 27(I)/2020” un “Reglamentējošajos administratīvajos aktos 270/318/2020” saskaņā ar pagarināto un grozīto redakciju; 
            
            
               (g)īpašā shēma tādu uzņēmumu atbalstam, kuri veic īpašas iepriekš noteiktas darbības, kā paredzēts “Likumā 27(I)/2020” un “Reglamentējošajos administratīvajos aktos 272/320/396/420/500/535/633/2020”;
            
            
               (h)subsidēšanas shēma ļoti maziem un maziem uzņēmumiem un pašnodarbinātām personām, kā paredzēts “Papildu budžetā, Valsts atbalsta pasākumu pagaidu satvarā ekonomikas atbalstam pašreizējā Covid-19 situācijā”, attiecībā uz izdevumu daļu, kas saistīta ar atbalstu pašnodarbinātajiem un vienas personas uzņēmumiem, saskaņā ar pagarināto un grozīto redakciju;
            
            
               (i)slimības pabalsta shēma, kā paredzēts “Likumā 27(I)/2020” un “Reglamentējošajos administratīvajos aktos 128/148/151/185/212/236/2020” saskaņā ar pagarināto redakciju.”; 
            
            
                
            
            
               3)lēmuma 4. pantu aizstāj ar šādu: 
            
            
               “4. pants
            
            
               1.Kipra informē Komisiju līdz 2021. gada 30. martam un pēc tam ik pēc sešiem mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti. 
            
            
               2.Ja 3. pantā minēto pasākumu pamatā ir plānotie publiskie izdevumi un uz tiem attiecas īstenošanas lēmums, ar ko groza Īstenošanas lēmumu (ES) 2020/1344, Kipra 6 mēnešu laikā pēc minētā lēmuma pieņemšanas un pēc tam ik pēc 6 mēnešiem informē Komisiju par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.”.
            
         
         
            
            
               2. pants
            
            
               Šis lēmums ir adresēts Kipras Republikai.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.
               
               
                  
                     (2)
                  
                        Padomes Īstenošanas lēmums (ES) 2020/1344 (2020. gada 25. septembris), ar ko Kipras Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma (OV L 314, 29.9.2020., 13.–16. lpp.). 
               
               
                  
                     (3)
                  
                        Ε.Ε., Παρ. Ι (I), Αρ. 4748, 27.3.2020.
               
               
                  
                     (4)
                  
                        Ε.Ε., Παρ. Ι (I), Αρ. 4756, 26.5.2020.
               
               
                  
                     (5)
                  
                        Ε.Ε., Παρ. Ι (I), Αρ. 4780, 12.10.2020.
               
               
                  
                     (6)
                  
                        Reglamentējošie administratīvie akti 127/148/151/184/192/212/213/235/2020, pagarināti ar Reglamentējošajiem administratīvajiem aktiem 20/88/2021.
               
               
                  
                     (7)
                  
                        Reglamentējošie administratīvie akti 130/148/151/187/212/213/238/243/271/273/2020, pagarināti ar Reglamentējošajiem administratīvajiem aktiem 319/395/421/501/536/634/2020 un 15/83/2021.
               
               
                  
                     (8)
                  
                        Reglamentējošie administratīvie akti 131/148/151/188/212/213/239/2020, pagarināti ar Reglamentējošajiem administratīvajiem aktiem 16/84/2021.
               
               
                  
                     (9)
                  
                        Reglamentējošie administratīvie akti 129/148/151/186/213/237/322/2020, pagarināti ar Reglamentējošajiem administratīvajiem aktiem 398/423/503/538/636/2020 un 18/86/2021.
               
               
                  
                     (10)
                  
                        Reglamentējošie administratīvie akti 269/317/2020, pagarināti ar Reglamentējošajiem administratīvajiem aktiem 393/418/498/533/631/2020 un 13/81/2021.
               
               
                  
                     (11)
                  
                        Reglamentējošie administratīvie akti 270/318/2020, pagarināti ar Reglamentējošajiem administratīvajiem aktiem 394/419/499/534/632/2020 un 14/82/2021.
               
               
                  
                     (12)
                  
                        Reglamentējošie administratīvie akti 128/148/151/185/212/236/2020, pagarināti ar Reglamentējošajiem administratīvajiem aktiem 637/2020 un 19/87/2021.